ДЕЛЕГИРАН РЕГЛАМЕНТ (ЕС) № 473/2014 НА КОМИСИЯТА
от 17 януари 2014 година
за изменение на Регламент (ЕС) № 1315/2013 на Европейския парламент и на Съвета по отношение на допълването на приложение III към посочения регламент с нови примерни карти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1315/2013 на Европейския парламент и на Съвета от 11 декември 2013 г. относно насоките на Съюза за развитието на трансевропейската транспортна мрежа и за отмяна на Решение № 661/2010/ЕС (1), и по-специално член 49, параграф 6 от него,
като има предвид, че:
(1)
С Регламент (ЕС) № 1315/2013 се предвижда възможността за добавяне на примерни карти на трансевропейската транспортна мрежа, разширена до определени съседни държави, въз основа на споразумения на високо равнище за транспортни инфраструктурни мрежи между Съюза и съответните съседни държави.
(2)
В рамките на партньорството на Северното измерение за транспорт и логистика (NDPTL) на 21 ноември 2012 г. бе постигнато споразумение на високо равнище между Съюза, Русия и Беларус. В рамките на Източното партньорство на 9 октомври 2013 г. бе постигнато споразумение на високо равнище между Съюза и Беларус, Украйна, Молдова, Грузия, Армения и Азербайджан.
(3)
Добавянето на примерни карти на транспортните мрежи, свързани с мрежите, определени в Регламент (ЕС) № 1315/2013, ще даде възможност за по-добро насочване на сътрудничеството на Съюза с въпросните трети държави.
(4)
Споразуменията на високо равнище със съседните държави се отнасят до линиите на железопътната и пътната мрежа, както и до пристанищата, летищата и железопътно-пътните терминали. Състоянието на железниците и автомобилните пътища по отношение на завършеността на инфраструктурата не е част от споразуменията. Поради това в контекста на споразуменията на високо равнище железниците и автомобилните пътища са представени като „завършени“,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕС) № 1315/2013 се изменя в съответствие с приложението към настоящия делегиран регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 януари 2014 година.